«Θα πρέπει να υπάρχει μια συνεργασία των πολιτών σε όλα τα επίπεδα. Ακόμα και ο πρωθυπουργός, χθες, στο διάγγελμά του είπε "μείνετε σπίτι σας". Αυτό σημαίνει μην πάτε και για καφέ, όχι μην πάτε μόνο στη δουλειά και θεωρήσετε ότι είναι Κυριακή. Ο αυτοπεριορισμός όλων μας τις επόμενες ημέρες είναι πάρα πολύ σημαντικός», ανέφερε ο πρόεδρος του ΠΙΣ, κ. Εξαδάκτυλος, αναφερόμενος στα μέτρα κατά της εξάπλωσης του κορωνοϊού.

«Υπάρχουν πράγματα που οι άνθρωποι θα πρέπει να αυτοπεριοριστούν από μόνοι τους, όπως είναι τα γυμναστήρια και οι ταβέρνες, ακόμα και οι ιδιωτικές συναθροίσεις», σημείωσε και πρόσθεσε πως «πέραν των μέτρων προσωπικής υγιεινής θα πρέπει να αντιληφθούμε αυτή τη στιγμή ότι θα πρέπει να μειώσουμε τις κοινωνικές επαφές και δραστηριότητες κάθε είδους ώστε να υπάρχει μια ανάσχεση στην εξάπλωση του ιού, ο οποίος εξαπλώνεται ταχύτατα και παντού πλέον».

Ο πρόεδρος του ΠΙΣ ανέφερε ακόμα πως «όσο πιο αυστηρά τηρούμε τα σημερινά μέτρα, τόσο λιγότερα και ελαφρύτερα θα είναι τα αυριανά», εξηγώντας πως «επειδή το τούνελ θα έχει ένα σχετικό μήκος, κατά τη διαδρομή θα πρέπει όλοι να θυμόμαστε ότι τα σημερινά μέτρα θα πρέπει να εφαρμόζονται με απόλυτη προσήλωση σήμερα, για να μην χρειαστούν τα αυριανά».